cyanic-selkie/wikianc huggingface dataset:
Χρύσα (γλύπτρια)
Έργα και Εκθέσεις
Σε διάφορα έργα της, εμπνευσμένα από την Times Square (1966) την οποία συνδέει με τη Βυζαντινή Αυτοκρατορία, χρησιμοποιεί αλουμίνιο και φώτα νέον. Το έργο της Οι Πύλες της Times Square (στο Albright Knox Art Gallery), μια σύνθεση από ανοξείδωτο ατσάλι, πλέξιγκλας και φώτα νέον, αποτελεί την καλλιτεχνική κορύφωση της αλλά και ένα από τα πιο σημαντικά αμερικανικά γλυπτά. Στο έργο αυτό, που έχει την μορφή δύο μεγάλων Α, χρησιμοποιεί φώτα νέον. Η χρήση γραμμάτων αλλά και νέον χαρακτηρίζουν, γενικά, τα έργα της. Το 1967 κατασκευάζει το έργο Κλυταιμνήστρα, το οποίο σήμερα βρίσκεται έξω από το Μέγαρο Μουσικής Αθηνών.
Είχε εκθέσει έργα της σε πάρα πολλά διάσημα μουσεία και γκαλερί στον κόσμο όπως το Μουσείο Μοντέρνας Τέχνης (MoMA) στην Νέα Υόρκη, το Minneapolis' Walker Art Center (1968), το Whitney (1972), το Μουσείο Μοντέρνας Τέχνης στο Μόντρεαλ (1974), το Μουσείο Μοντέρνας Τέχνης στο Παρίσι (1979), στην Εθνική Πινακοθήκη στην Αθήνα, στα Ινστιτούτα Σύγχρονης Τέχνης της Βοστώνης και του Λονδίνου και είχε συμμετάσχει σε διάφορες εκθέσεις όπως οι Μπιενάλε του Σάο Πάολο (1963,1969) και της Βενετίας (1972). Είχε, επίσης, γνωρίσει σημαντικές προσωπικότητες της τέχνης που εκείνη την εποχή υπήρχαν στην Νέα Υόρκη. Το έργο της Mott Street (1983), επηρεασμένο από την Chinatown του Μανχάταν, βρίσκεται στον σταθμό Ευαγγελισμού του Μετρό της Αθήνας. Έργα της είχε χαρίσει στο Μακεδονικό Μουσείο Σύγχρονης Τέχνης και στο Εθνικό Μουσείο Σύγχρονης Τέχνης στην Αθήνα.
Βιβλιογραφία
Κατηγορία:Έλληνες γλύπτες
Σώμα Δίωξης Υπερηρώων
Το Σώμα Δίωξης Υπερηρώων (πρωτότυπη γλώσσα:The Boys) είναι μια αμερικανική τηλεοπτική υπερηρωική σειρά που δημιουργήθηκε από τον Έρικ Κριπκ για το Amazon Prime Video. Είναι βασισμένη στο ομώνυμο κόμικ των Γκαρθ Ένις και Ντάρικ Ρόμπερτσον, και ακολουθεί την ομώνυμη ομάδα επαγρύπνησης η οποία πολεμάει υπερδύναμα άτομα που καταχρώνται τις υπερφυσικές ικανότητές τους. Στη σειρά συμμετέχουν οι Καρλ Ούρμπαν, Τζακ Κουέιντ, Άντονι Σταρ, Έριν Μοριάρτι, Τζένσεν Ακλς, Τσέις Κρόφορντ, Λαζ Αλόνσο και Ελίζαμπεθ Σου.
Αρχικά, το σενάριο προοριζόταν να είναι μια κινηματογραφική ταινία μεγάλου μήκους, με την προσαρμογή της συγκεκριμένης σειράς κόμικ να ξεκινάει την ανάπτυξή της το 2008, με τον Άνταμ ΜακΚέι να σκηνοθετεί την ταινία. Το έργο εγκαταλείφθηκε λόγω δημιουργικών διαφορών μεταξύ του συνεργείου και των στούντιο που πήραν την ταινία, με αποτέλεσμα το έργο να εγκαταλειφθεί. Η εξέλιξη για το έργο αναβίωσε το 2016 από την Cinemax, η οποία ανακοίνωσε ότι θα το προσαρμόσει σε μορφή τηλεοπτικής σειράς. Ο Kripke προσελήφθη για να είναι ο showrunner της σειράς, ενώ ο Σεθ Ρόγκεν και ο Έβαν Γκόλντμπεργκ προσελήφθησαν ως εκτελεστικοί παραγωγοί. Το Amazon Prime Video απέκτησε τα δικαιώματα για την εκπομπή τον Νοέμβριο του 2017, με τα γυρίσματα να ξεκινούν την άνοιξη του 2018. Τα γυρίσματα της σειράς έγιναν στο Τορόντο.
Ο πρώτος κύκλος της σειράς έκανε πρεμιέρα με τα πρώτα οκτώ επεισόδια στις 26 Ιουλίου 2019.Ο δεύτερος κύκλος έκανε πρεμιέρα στις 4 Σεπτεμβρίου 2020, με τον τρίτο κύκλο να ακολουθεί στις 3 Ιουνίου 2022. Τον Ιούνιο του 2022, η σειρά ανανεώθηκε για τέταρτη σεζόν. Ως μέρος ενός κοινού σύμπαντος, μια spin-off σειρά, Seven on 7, έκανε πρεμιέρα τον Ιούλιο του 2021,καθώς και μια σειρά ανθολογίας κινουμένων σχεδίων, Diabolical, έκανε πρεμιέρα τον Μάρτιο του 2022. Η σειρά έχει λάβει θετικές κριτικές και επαίνους για το σενάριο, την ιστορία, το χιούμορ και τις ερμηνείες των πρωταγωνιστών της. Η σειρά έχει προταθεί για έξι βραβεία Emmy, συμπεριλαμβανομένου του βραβείου καλύτερης δραματικής σειράς το 2021.
Εξωτερικοί Σύνδεσμοι
Κατηγορία:Αμερικανικές τηλεοπτικές σειρές Κατηγορία:Δραματικές σειρές Κατηγορία:Μαύρη κωμωδία (τηλεοπτικές σειρές) Κατηγορία:Τηλεοπτικές σειρές βασισμένες σε κόμικς Κατηγορία:Υπερηρωικές τηλεοπτικές σειρές Κατηγορία:Τηλεοπτικές σειρές του Amazon Prime Video
Ντομπιέγκνιεφ
Το Ντομπιέγκνιεφ (πολωνικά: Dobiegniew, Woldenberg) είναι πόλη του Πόβιατ Στσέλτσε-Ντρεζντένκο, στο Βοεβοδάτο Λούμπους της δυτική Πολωνίας. Ο πληθυσμός του είναι 3.004 κάτοικοι (2021). Βρίσκεται στον ποταμό Μιεζέτσκα Στρούγκα και στη νότια όχθη της λίμνης Βιέλγκιε.
Ιστορία
αριστερά|μικρογραφία| Πρώην στρατόπεδο Oflag II-C αιχμαλώτων πολέμου, τώρα μουσείο Η περιοχή αποτελούσε μέρος της Μείζονος Πολωνίας στην Πολωνία που κυβερνούσε ο Οίκος των Πιαστ. Ο οικισμός αναφέρθηκε το 1250, όταν ο Δούκας Πσέμισλ Α΄ της Μείζονος Πολωνίας τον παραχώρησε στους Κιστερκιανούς από την Οβίνσκα. Το 1280 αναφέρθηκε με το λατινοποιημένο όνομα villa Dobegneve σε έγγραφο του Πσέμισλ Β΄ της Πολωνίας. Του παραχωρήθηκαν προνόμια πόλης το 1298.
Το 1333, το όνομα της πόλης αναφέρεται ως Βάλντινμποργκ (Waldinborg). Το 1373, μαζί με την περιοχή έγινε μέρος των Εδαφών του Βοημικού Στέμματος, που κυβερνούσε ο Οίκος του Λουξεμβούργου. Το 1402, οι Λουξεμβούργοι κατέληξαν σε συμφωνία με το Στέμμα του Βασιλείου της Πολωνίας στην Κρακοβία, σύμφωνα με την οποία η Πολωνία επρόκειτο να αγοράσει και να ενσωματώσει εκ νέου την περιοχή, αλλά τελικά οι Λουξεμβούργοι την πούλησαν στο Τευτονικό Τάγμα. Καταλήφθηκε από κοινές Πολωνο-Τσεχικές δυνάμεις το 1433, κατά τη διάρκεια του Πολωνο-Τευτονικού Πολέμου (1431-1435). Όταν ξέσπασε ο Δεκατριετής Πόλεμος (1454-1466) το 1454, οι Τεύτονες Ιππότες πούλησαν την περιοχή στο Μαργραβιάτο του Βραδεμβούργου για να συγκεντρώσουν κεφάλαια για τον πόλεμο. Η ευημερία της πόλης προήλθε από τη γεωργία, την υφασματουργία και το εμπόριο. Βρισκόταν στον εμπορικό δρόμο που συνέδεε το Πόζναν και το Στσέτσιν, και παρά την προσάρτησή του από την Πολωνία, είχε ακόμα ισχυρούς δεσμούς με τη Μείζων Πολωνία. Μετά τον Τριακονταετή Πόλεμο (1618–1648) πολλοί Πολωνοί εγκαταστάθηκαν στην πόλη και μέχρι το 1660 οι ντόπιοι έμποροι απαλλάσσονταν από τους δασμούς στο εμπόριο με την Πολωνική-Λιθουανική Κοινοπολιτεία. Από τον 18ο αιώνα ήταν μέρος του Βασιλείου της Πρωσίας και από το 1871 της Γερμανίας, μέχρι το 1945.
Κατά τη διάρκεια του Β΄ Παγκοσμίου Πολέμου, το στρατόπεδο αιχμαλώτων πολέμου Oflag II-C βρισκόταν κοντά (σήμερα εντός των ορίων της πόλης). Το στρατόπεδο στέγαζε Πολωνούς αξιωματικούς. Σήμερα στεγάζει το Muzeum Woldenberczyków, το οποίο είναι αφιερωμένο στην ιστορία των κρατουμένων. Πολωνοί και Γάλλοι αιχμάλωτοι στρατιώτες υποβλήθηκαν σε καταναγκαστική εργασία στην πόλη, με δύο Πολωνούς να εκτελούνται δημόσια από την Γκεστάπο τον Απρίλιο του 1941 επειδή μίλησαν με τους Γάλλους. Οι Γερμανοί δημιούργησαν επίσης φυλακή για αλλοδαπούς, κυρίως Πολωνούς, που κατηγορούνταν ότι ήθελαν να δραπετεύσουν από την καταναγκαστική εργασία. Στα τελευταία στάδια του Β΄ Παγκοσμίου Πολέμου, η πόλη καταστράφηκε βαριά και τελικά καταλήφθηκε τον Ιανουάριο του 1945. Στη συνέχεια, η πόλη έγινε και πάλι μέρος της Πολωνίας και το ιστορικό της όνομα, Dobiegniew, αποκαταστάθηκε.
Μεταφορές
Το Ντομπιέγκνιεφ βρίσκεται στη διασταύρωση της Εθνικής Οδού 22 και της Οδού Βοεβοδάτου 160, και υπάρχει επίσης ένας σιδηροδρομικός σταθμός στην πόλη.
Εξωτερικοί σύνδεσμοι
Κατηγορία:Πόλεις της Πολωνίας Κατηγορία:Πόλεις του Βοεβοδάτου Λούμπους Κατηγορία:Πόβιατ Στσέλτσε-Ντρεζντένκο
Νικόλαος Λεκατσάς
Ο Λεκατσάς έμεινε ορφανός από πολύ μικρή ηλικία και τον υιοθέτησε ένας Άγγλος πλοίαρχος με τον οποίο βρέθηκε στο Λονδίνο. Σπούδασε θεολογία και προοριζόταν για ιερέας αλλά τον κέρδισε το θέατρο και έτσι φοίτησε στην δραματική σχολή του Φιρμ. Τελειώνοντας στην σχολή ξεκίνησε το 1869 να παίζει σε διάφορα θέατρα και το 1870 στο περίφημο στην εποχή θέατρο του Κέμπριτζ και σε θέατρα των μεγάλων πόλεων της Βρετανίας φτάνοντας μέχρι την θέση του θιασάρχη. Στην Βρετανία δεν μπόρεσε να συνεχίσει την καριέρα του αντιμετωπίζοντας προβλήματα λόγω της καταγωγής του που δεν ήταν Άγγλος και της ξενικής προφοράς του, παρόλα αυτά έπαιξε σε μεγάλα θέατρα της εποχής και συνεργάστηκε με τους μεγαλύτερους ηθοποιούς. Το 1877 μετά την αποτυχία του σαν θιασάρχης στο θέατρο της Γκλασκώβης και τις οικονομικές δυσκολίες που αντιμετώπισε δεν του επέτρεψαν να συνεχίσει τις καλλιτεχνικές του δραστηριότητες.
Το 1881 επέστρεψε στην Ελλάδα όπου διορίστηκε καθηγητής στο ωδείο και έδωσε την πρώτη του παράσταση, Άμλετ, στα αγγλικά επειδή όπως αναφέρεται δεν θυμόταν καλά τα ελληνικά. Από το 1882 με δικό του θίασο ποια γύριζε όλη την Ελλάδα δίνοντας παραστάσεις. Αναφέρεται το 1882 πρώτος από όλους τους Έλληνες ηθοποιούς κι πολύ ευγενικός σαν χαρακτήρας, σε παράσταση στην Πάτρα επειδή τα έσοδα ήταν λίγα έδωσε όσα χρήματα είχε αγοράζοντας εισιτήρια για να επιστρέψουν ατμοπλοϊκός οι γυναίκες του θιάσου και όσοι είχαν μείνει απένταροι τους συνόδεψε επιστρέφοντας με τα πόδια στην Αθήνα μαζί τους. Επιστρέφοντας στην Αθήνα και γνωρίζοντας αυτό το περιστατικό τον βοήθησε ο Μιχαήλ Μελάς. Μεγάλη κόντρα είχε αναπτυχθεί ανάμεσα στους θιάσους του Λεκατσά και του Ταβουλάρη σε σημείο όπου έδιναν παραστάσεις στην ίδια πόλη την ίδια περίοδο ή ακόμα και την ίδια μέρα. Αποκορύφωμα αυτής της κόντρας το 1884 όταν στην Σμύρνη οι δύο θίασοι έπαιξαν την ίδια μέρα το ίδιο θεατρικό έργο, τον Άμλετ.
Αργότερα συνέχισε τις παραστάσεις στην Αθήνα ανεβάζοντας έργα του Σαίξπιρ με επιτυχία. Το Μάρτιο του 1909, πηγαίνει στην Αμερική όπου ήδη έχει πάει και ο Ταβουλάρης, με σκοπό την, αποτυχημένη, σύσταση ελληνικού Θεάτρου. Επιχειρεί περιοδεία αλλά χάνονται τα ίχνη του, κάποιοι ομογενείς τον ανακαλύπτουν στη Φιλαδέλφεια τρία χρόνια αργότερα άρρωστο και εξαντλημένο, και την επόμενη χρονιά το 1913 πέθανε και κηδεύτηκε με έρανο.
Παραπομπές
Κατηγορία:Έλληνες άνδρες ηθοποιοί θεάτρου
Γεώργιος Μπηλίδας
Ο Γεώργιος Μπηλίδας ήταν αγωνιστής του αγώνα του 1821.
Η καταγωγή του ήταν από την τότε επαρχία Τριπολιτσάς. Πριν την επανάσταση είχε άριστες σχέσεις με τους Τούρκους και ιδιαίτερα με όλους τους παλικαράδες. Ο σχέσεις του αυτές τον ωφέλησαν κατόπιν, όταν κατηχήθηκε τα μυστήρια της Φιλικής εταιρίας, διότι εύκολα μάθαινε όλα τα σχέδια των Τούρκων. Υπηρέτησε στρατιώτης σε πολλές μάχες υπό του Κολοκοτρώνη, και όπου αλλού χρειαζόταν.
Έπεσε μαχόμενος εναντίον των Αράβων μετά την άλωση του Νεοκάστρου υπό του Ιμβραήμ.
Πηγές
Κατηγορία:Αγωνιστές του 1821 Κατηγορία:Έλληνες μέλη της Φιλικής Εταιρείας
Παγκόσμια Ημέρα Ατόμων με Αναπηρία
Η Παγκόσμια Ημέρα Ατόμων με Αναπηρία (3 Δεκεμβρίου) θεσπίστηκε και τηρείται παγκόσμια από τα Ηνωμένα Έθνη το 1992. Εορτάζεται σε όλον τον Πλανήτη προωθώντας την κατανόηση σε θέματα αναπηρίας και την κινητοποίηση υπέρ των δικαιωμάτων αξιοπρέπειας και ευημερίας των ατόμων με αναπηρία. Επιδιώκει την αύξηση του βαθμού ένταξης των ατόμων με αναπηρία σε κάθε πτυχή της πολιτικής, κοινωνικής, οικονομικής και πολιτιστικής ζωής. Η αρχική της ονομασία ήταν «Παγκόσμια Ημέρα Ατόμων με Ειδικές Ανάγκες» ". Κάθε χρόνο εστιάζει σε διαφορετικό θέμα.
Η Παγκόσμια Ημέρα Ατόμων με Ειδικές Ανάγκες 1981
Το 1976, η Γενική Συνέλευση του ΟΗΕ ανακήρυξε το 1981 ως Διεθνές Έτος των Ατόμων με Ειδικές Ανάγκες ζητώντας ένα σχέδιο δράσης σε εθνικό, περιφερειακό και διεθνές επίπεδο, με ιδιαίτερη έμφαση στην ισότητα των ευκαιριών, την αποκατάσταση και την πρόληψη των αναπηριών.
Το θέμα της συγκεκριμένη ημέρας είναι "η πλήρης συμμετοχή και ισότητα", η οποία ορίζεται ως το δικαίωμα των ατόμων με αναπηρία να συμμετέχουν πλήρως στη ζωή και την ανάπτυξη των κοινωνιών τους, να απολαμβάνουν συνθήκες διαβίωσης ίσες με εκείνες των άλλων πολιτών, και να έχουν ίσο μερίδιο στη βελτίωση των συνθηκών που προκύπτουν από την κοινωνικο-οικονομική ανάπτυξη.
Ηνωμένα Έθνη: η Δεκαετία των Ατόμων με Ειδικές Ανάγκες 1983-1992
Προκειμένου να υπάρξει ένα χρονικό διάστημα κατά το οποίο οι κυβερνήσεις και οι οργανώσεις θα μπορούσαν να εφαρμόσουν τις δραστηριότητες που συστήνονται στο Παγκόσμιο Πρόγραμμα Δράσης των Η.Ε., η Γενική Συνέλευση ανακήρυξε τα έτη 1983 έως1992 ως Δεκαετία των Ηνωμένων Εθνών για τα Άτομα με Ειδικές Ανάγκες.
Εξωτερικοί σύνδεσμοι
Ατομων με Αναπηρια Αναπηριας ΟΗΕ
Ζακ ντε Μολαί
Ο Ζακ ντε Μολαί (Jacques de Molay, εξελληνισμένα: Ιάκωβος ντε Μολέ, μεταξύ 1244 και 1249 - 18 Μαρτίου 1314) ήταν ο τελευταίος Μέγας Μάγιστρος των Ιπποτών του Ναού, διοικώντας το Τάγμα από τις 20 Απριλίου του 1292 έως τη διάλυσή του από τον Πάπα Κλήμη Ε' το 1307. Αν και σχετικά λίγα είναι γνωστά για την πραγματική του ζωή και τα κατορθώματα του πριν απ' τα τελευταία του χρόνια, θεωρείται ο πιο διάσημος Ιππότης του Ναού, μαζί με τον ιδρυτή του Τάγματος και πρώτο Μέγα Μάγιστρο Ούγο ντε Παιν. Στόχος του ντε Μολέ ήταν να μεταρρυθμίσει το Τάγμα, και να το προσαρμόσει στην κατάσταση που επικρατούσε στους Αγίους Τόπους κατά την παρακμή των Σταυροφοριών. Καθώς ο ενθουσιασμός της Ευρώπης για τις Σταυροφορίες έφθινε, ο Φίλιππος Δ΄ της Γαλλίας, βαθύτατα χρεωμένος απέναντι στους Ναΐτες, διέταξε το 1307 τη σύλληψη και το βασανισμό του ντε Μολέ και άλλων Γάλλων ιπποτών ώστε να αποσπάσει ψευδείς ομολογίες. Όταν αργότερα ο ντε Μολέ απέσυρε την κατάθεσή του, ο Φίλιππος διέταξε το θάνατό του στην πυρά σ' ένα νησί του Σηκουάνα, τον Μάρτιο του 1314.
Επικεφαλής του Τάγματος
Μετά την πτώση της Άκκρας το 1291 ο ντε Μολέ βρέθηκε στην Κύπρο, όπου είχε μεταφερθεί η έδρα του πάλαι ποτέ βασιλείου της Ιερουσαλήμ και η ηγεσία των Ιπποτών του Ναού. Όταν το 1292 ο Τιμπό Γκοντέν, 22ος Μάγιστρος του Τάγματος, πέθανε, ο ντε Μολέ ανέλαβε την ηγεσία καθώς δεν βρέθηκαν άλλοι πιο πρόθυμοι διεκδικητές. Στόχος του νέου επικεφαλής υπήρξε η διοργάνωση μιας νέας σταυροφορίας, μεταρρυθμίσεις του Τάγματος και ενίσχυση των δυνάμεων των Ναϊτών στην Κύπρο. Ο πάπας Κλήμης όμως, όπως και αρκετοί προκάτοχοί του, υποστήριζαν τη συγχώνευση των Ναϊτών με ένα άλλο ιπποτικό τάγμα, τους Ιωαννίτες Ιππότες (Οσπιταλιέρους) καθώς και την ανάθεση της αρχηγίας τους σε έναν κοσμικό ηγεμόνα. Ο Φίλιππος της Γαλλίας που στο μεταξύ είχε αποκτήσει τεράστια επιρροή στην παπική έδρα τασσόταν θερμά υπέρ της θέσης αυτής, καθώς εάν κατάφερνε να αποκτήσει αυτός την ηγεσία του προς δημιουργία τάγματος, θα διαγραφόταν το τεράστιο χρέος του απέναντι στους Ναΐτες. Το 1307 ο ντε Μολέ συναντήθηκε με τον Πάπα για να συζητήσουν για το παραπάνω ζήτημα, αλλά και για ένα που είχε προσφάτως προκύψει: διάφοροι ιππότες που εκδιώχθηκαν από το Τάγμα, διέδιδαν ότι το τυπικό εισαγωγής στους κόλπους των Ναϊτών περιελάμβανε άσεμνες πράξεις. Ο ντε Μολέ προκειμένου να καθαρίσει την τιμή του τάγματος ζήτησε την έναρξη παπικής έρευνας, η οποία ξεκίνησε στις 24 Αυγούστου.
Σύλληψη και καταδίκη
Στις 14 Σεπτεμβρίου ο Φίλιππος εκμεταλλεύθηκε τις φήμες και την έναρξη της έρευνας και ξεκίνησε τη δράση του εναντίον του Τάγματος, διατάζοντας τους πράκτορές του σε όλη τη Γαλλία να προβούν σε μαζικές συλλήψεις των Ναϊτών, το ξημέρωμα της 13ης Οκτωβρίου. Επιθυμούσε την κατάσχεση των υπαρχόντων τους, τα οποία θα κατέληγαν στο βασιλικό θησαυροφυλάκιο, ενώ παράλληλα θα διαγραφόταν το τεράστιο χρέος του απέναντί τους. Ο ντε Μολέ συνελήφθη στο Παρίσι (όπου βρισκόταν καλεσμένος στην κηδεία της Κατερίνης του Κουρτενέ) μαζί με 60 ακόμη ιππότες. Μεταξύ άλλων υπερβολικών και κατασκευασμένων κατηγοριών ο Φίλιππος κατηγόρησε το τάγμα για αίρεση. Μετά από βασανιστήρια από βασιλικούς πράκτορες στο Πανεπιστήμιο του Παρισιού στις 24 Οκτωβρίου, ο ντε Μολέ "ομολόγησε" ότι το τυπικό ένταξης στο Τάγμα, καλούσε τα νέα μέλη να "αρνηθούν το Χριστό και να ποδοπατήσουν το Σταυρό". Υπό την πίεση του Φιλίππου ο Πάπας Κλήμης διέταξε τη σύλληψη όλων των Ιπποτών του Ναού σε όλο το χριστιανικό κόσμο. Ακολούθησαν 4 χρόνια δικών, καταθέσεων και αναίρεσης προηγούμενων ομολογιών, ώσπου στο παπικό συμβούλιο που συνεκλήθη στη Βιέννη το Μάρτιο του 1312, το Τάγμα διαλύθηκε με παπικό διάταγμα. Τον Μάρτιο του 1314, δύο χρόνια αργότερα, τρεις καρδινάλιοι σταλμένοι από τον Πάπα καταδίκασαν τον ντε Μολέ και άλλους επιφανείς Ναΐτες σε ισόβια δεσμά. Η επιμονή όμως του ντε Μολέ και των συντρόφων του να διακηρύττουν την αθωότητά τους και να ανακαλούν τις "ομολογίες" τους οδήγησε τον Φίλιππο στο να διατάξει το κάψιμο τους στην πυρά, στο "Νησί των Εβραίων" (Isle des Juifs) του Σηκουάνα, στο κέντρο του Παρισιού.
Κατάκτηση της Ιερουσαλήμ
Κατά το 19ο αιώνα κυκλοφόρησε στη Γαλλία ευρέως ο μύθος ότι ο ντε Μολέ κατέλαβε την Ιερουσαλήμ το 1300, πράγμα αδύνατο καθώς ο ίδιος δεν βρισκόταν καν στην περιοχή την περίοδο εκείνη.
Παραπομπές
Κατηγορία:Πρόσωπα του 13ου αιώνα Κατηγορία:Γάλλοι του 14ου αιώνα Κατηγορία:Σταυροφόροι Κατηγορία:Μάγιστροι του Τάγματος του Ναού Κατηγορία:Θύματα της Ιεράς Εξέτασης
Αντιόπη (Αμαζόνα)
Στην ελληνική μυθολογία το όνομα Αντιόπη αναφέρεται συνήθως σε σχέση με αυτή την Αμαζόνα, κόρη του θεού του πολέμου Άρη και της Οτρήρης.
Διάφορες αναφορές
Η Αντιόπη ήταν αδελφή (ή κατά μία εκδοχή κόρη) της βασίλισσας των Αμαζόνων Ιππολύτης. Υπήρξε σύζυγος του Θησέα (η μοναδική αναφερόμενη έγγαμη Αμαζόνα σε ολόκληρη τη μυθολογία) και μητέρα του Ιππολύτου (κατά τον Πίνδαρο, του Δημοφώντα). Ο Απολλώνιος ο Ρόδιος (Β 387 κ.ε.) αναφέρει την ίδια την Αντιόπη ως βασίλισσα των Αμαζόνων, η οποία συμβασίλευσε με την Οτρήρη και μαζί διέταξαν να οικοδομηθεί ναός του Άρεως σε ένα νησάκι του Εύξεινου Πόντου.
Σύμφωνα με τη μυθολογία
μικρογραφία|αριστερά|205px| Θησέας και Αντιόπη Από τους μύθους που αφορούν το πώς η Αντιόπη έσμιξε με τον Θησέα, επικρατέστεροι εμφανίζονται οι εξής δύο: Α) Ο Ηρακλής έδωσε στον Θησέα την Αντιόπη ως λάφυρο της εκστρατείας του κατά των Αμαζόνων (βλ. τον άθλο Ζώνη της Ιππολύτης). Αυτό το αναφέρει ο Φιλόχορος. Β) Την απήγαγε ο ίδιος ο Θησέας με τη βοήθεια και άλλων ηρώων (του Πειρίθου, του Φόρβαντα, κ.ά.), και την έφερε στην Αθήνα.
Κατά μία αττική παράδοση, η Αντιόπη σκοτώθηκε στην Αθήνα πολεμώντας στο πλευρό του Θησέα εναντίον των άλλων Αμαζόνων, οι οποίες είχαν εισβάλει στην Αττική για να εκδικηθούν ακριβώς την αρπαγή της από τον Θησέα. Σύμφωνα με αντίθετη παράδοση, η Αντιόπη, ζηλεύοντας τον Θησέα για τον έρωτά του προς τη Φαίδρα, υποκίνησε πόλεμο των Αμαζόνων εναντίον των Αθηναίων, κατά τον οποίο σκοτώθηκε από τον Ηρακλή. Η αρπαγή της πάντως έγινε το θέμα πολλών αγγειογράφων της αρχαιότητας, ήδη από τον 6ο αιώνα π.Χ., ενώ απεικονίζεται και σε αέτωμα του ναού του Δαφνηφόρου Απόλλωνα, στην Ερέτρια. Το όνομά της αναγράφεται στον ερυθρόμορφο «Αμφορέα του Κροίσου» (Μουσείο του Λούβρου) και σε ερυθρόμορφη υδρία που βρίσκεται σήμερα στο Μουσείο του Μονάχου.
Πηγές
Κατηγορία:Παιδιά του Άρη Αντιοπη Κατηγορία:Αμαζόνες
Β΄ κατηγορία ποδοσφαίρου ανδρών Κύπρου 1993-94
Η Β΄ κατηγορία ποδοσφαίρου ανδρών Κύπρου 1993-94 ήταν η 39η έκδοση της Β΄ κατηγορίας ποδοσφαίρου της Κύπρου. Το πρωτάθλημα κέρδισε ο Άρης Λεμεσού για 3η φορά στην ιστορία του.
Σύστημα διεξαγωγής
Στο πρωτάθλημα της Β΄ κατηγορίας 1993-94 συμμετείχαν 14 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Η πρωταθλήτρια ομάδα προβιβάστηκε στο πρωτάθλημα Α΄ κατηγορίας 1994-95. Η δεύτερη στη βαθμολογία ομάδα έδωσε μπαράζ με την 11η ομάδα του πρωταθλήματος Α΄ κατηγορίας 1993-94, με τη νικήτρια να συμμετέχει στην Α΄ κατηγορία 1994-95 και την ηττημένη στη Β΄ κατηγορία 1994-95.
Οι πέντε τελευταίες ομάδες υποβιβάστηκαν στο πρωτάθλημα Γ΄ κατηγορίας 1994-95. Η 9η στη βαθμολογία ομάδα έδωσε μπαράζ με τη 2η ομάδα του πρωταθλήματος Γ΄ κατηγορίας 1993-94, με τη νικήτρια να συμμετέχει στην Β΄ κατηγορία 1994-95 και την ηττημένη στη Γ΄ κατηγορία 1994-95.
Σύστημα βαθμολόγησης
Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.
Αλλαγές σε σχέση με την περίοδο 1992-93
Ομάδες που προήχθησαν στην Α΄ κατηγορία 1993-94
Ομάδες που διαβαθμίστηκαν στην Γ΄ κατηγορία 1993-94:
Ομάδες που διαβαθμίστηκαν από την Α΄ κατηγορία 1992-93
Ομάδες που προήχθησαν από την Γ΄ κατηγορία 1992-93:
Βαθμολογία
Η τελική βαθμολογία του πρωταθλήματος ήταν:
Κανόνες βαθμολογίας: 1ος Βαθμοί, 2ος Διαφορά τερμάτων (τέρματα υπέρ-τέρματα κατά), 3ος Καλύτερη επίθεση.
Αποτελέσματα
Ο πίνακας που ακολουθεί παρουσιάζει τα αποτελέσματα των αγώνων του πρωταθλήματος:
Μπαράζ
Η Δόξα Κατωκοπιάς έδωσε αγώνες μπαράζ με τη 2η ομάδα του πρωταθλήματος Γ΄ Κατηγορίας, Αχυρώνα. Στον πρώτο αγώνα η Δόξα κέρδισε εκτός έδρας με 1-2. Στον επαναληπτικό κέρδισε και πάλι με σκορ 4-1 και παρέμεινε στη Β΄ κατηγορία.
Περιστεριώνας
thumb|250px|Περιστεριώνας στην Τήνο Ο περιστεριώνας είναι ιδιόμορφη κατασκευή που συναντάται και στις Κυκλάδες, κυρίως στην Τήνο. Περίτεχνα διακοσμημένοι εξωτερικά, είναι κτισμένοι σε μέρη προστατευμένα από τον άνεμο και με ανοιχτό χώρο μπροστά για να ξανοίγονται τα περιστέρια, στις ρεματιές, στις πλαγιές, αλλά πάντα κοντά σε τρεχούμενα νερά και πηγές.
Η κύρια όψη τους είναι στραμμένη προς τη ρεματιά. Καθόσον οι περιστεριώνες δεν είναι ποτέ στραμμένοι στο βορρά, όταν η θέση τους δεν προσφέρει καλή προστασία από τους ανέμους, υπάρχουν ένας ή δύο πλευρικοί τοίχοι πέρα από τις γωνίες του κτιρίου με μήκος από 0,75 έως 2.50 μέτρα και έτσι δημιουργείται αντιανεμικό φράγμα. Πολλοί περιστεριώνες έχουν δύο ή τρεις ορόφους ύψος και όταν συμβαίνει αυτό το ισόγειο είναι μεγαλύτερων διαστάσεων, ώστε να αφήνει αύλειο χώρο στο πάνω πάτωμα.
Ο περιστεριώνας είναι σύνθετο κτίριο, καθώς χρησιμοποιείται από τον ιδιοκτήτη ως εξοχική κατοικία, σταύλος, αχυρώνας κλπ. Η πόρτα εισόδου είναι ξύλινη χωρίς ρωγμές ή σπασίματα για να μην μπαίνουν μέσα οι εχθροί των περιστεριών, όπως τα φίδια, τα ποντίκια και άλλα ζώα αρπακτικά. Ο ιδιοκτήτης κρατά τα κλειδιά για να μπαίνει μέσα και να συντηρεί το χώρο. Το εσωτερικό είναι ασοβάντιστο σε αντίθεση με το εξωτερικό που είναι πάντα σοβαντισμένο. Το πάνω μέρος των τοίχων είναι χωρισμένο σε μικρά ανοίγματα μικρού μεγέθους για να μπαινοβγαίνουν στο κτίριο τα περιστέρια, τόσο όμως μικρό για να περνάει αποκλειστικά το περιστέρι και όχι άλλα πουλιά, όπως οι κουρούνες.
Τα διαζώματα δημιουργούνται με σειρά οριζόντιων πλακών στη κύρια όψη που εξέχουν από την επιφάνεια των τοίχων κατά 0,10 ή 0,15 μ. Για τα χωρίσματα αυτά, χρησιμοποιείται ντόπια πέτρα, και αναπτυσσόμενα, σχηματίζουν τετράγωνα, ρόμβους, τρίγωνα κλπ. Συνδεόμενα μεταξύ τους τα σχήματα αυτά, δηλώνουν τα αρχικά του ονόματος του ιδιοκτήτη, την ημερομηνία κατασκευής, αλλά και απεικονίσεις διάφορες, όπως δένδρα και λουλούδια. Τα διακοσμητικά αυτά στοιχεία βρίσκονται σε ισότιμη διάταξη, συμμετρικά και αρμονικά συνδεδεμένα μεταξύ τους. Οι τέσσερις γωνίες του κτιρίου είναι επιπλέον διακοσμημένες με πεσσούς ή κιονίσκους, που στεφανώνονται με σχήματα που θυμίζουν φτερούγες πουλιών ή σκιάχτρα. Η στέγη είναι επίπεδη, φτιαγμένη από αργιλόχωμα πατημένο που καλύπτει τις πλάκες της στέγης που είναι τοποθετημένες πάνω σε τράβες. Κάθε χρόνο ο ιδιοκτήτης, πριν τα πρωτοβρόχια πετύχαινε τη στεγανοποίηση της στέγης με το λεγόμενο κυλίνδρισμα.
Κατηγορία:Κτίρια και κατασκευές
Νόμος του Ωμ
right|thumb|200px|Η [[Διαφορά δυναμικού|πηγή της τάσης, V, οδηγεί το ηλεκτρικό ρεύμα, I, μέσω του αντιστάτη, R. Οι τρεις ποσότητες υπακούουν στον νόμο του Ohm: V = IR.]]
Ο Νόμος του Ωμ (στα Αγγλικά Ohm's Law) συνδέει την Τάση, την Ένταση και την Αντίσταση. Υπάρχουν δύο νόμοι του Ωμ, ο νόμος του Ωμ ανοιχτού κυκλώματος που αναφέρεται σε αντιστάτη και ο νόμος του Ωμ κλειστού κυκλώματος.
Ανοιχτό κύκλωμα
Έστω ένας αντιστάτης αντίστασης R, στον οποίον εφαρμόζεται διαφορά δυναμικού V και ο οποίος διαρρέεται από ρεύμα Ι. Η ένταση του ρεύματος Ι είναι ανάλογη της διαφοράς δυναμικού με συντελεστή αναλογίας 1/R. Στη μαθηματική γλώσσα αυτή η σχέση γράφεται:
Άλλες μορφές της έκφρασης είναι V=IR, R=σταθερό
Ο νόμος αυτός μπορεί να εφαρμοστεί και σε ανοιχτό κύκλωμα με περισσότερους αντιστάτες. Ουσιαστικά θεωρούμε ένα ισοδύναμο με το αρχικό κύκλωμα αντιστάτη με αντίσταση τέτοια, ώστε να έχει την ίδια συμπεριφορά με το αρχικό κύκλωμα.
Το Τρίγωνο VIR
thumb|right|250px|Το Τρίγωνο VIR
Το τρίγωνο VIR είναι ένας εκπαιδευτικός μνημονικός κανόνας, (τρίγωνο που χωρίζεται από μία νοητή οριζόντια ευθεία), για την απομνημόνευση των τριών ε V=IxR
οπότε η εξίσωση είναι I=V/R
οπότε η εξίσωση είναι R=V/I, ο οποίος είναι ο ορισμός της αντίστασης.
Παραδείγματα Εφαρμογής του Νόμου
Εξίσωση:
Εξίσωση: R=V/I => R=6/0.06 => R=100Ω  Σημείωση :Μετατρέψαμε τα 60 MilliAmpere σε Ampere (60mA=0.06A) για να μπορέσουμε να βρούμε την αντίσταση σε (Ω).
Εξίσωση:  Σημείωση :Μετατρέψαμε τα 1.2ΚΩ σε Οhm (1.2KΩ=1200Ω) για να μπορέσουμε να βρούμε την τάση σε (V).
Κλειστό κύκλωμα
Σε αυτήν την περίπτωση θεωρούμε όλα τα εξαρτήματα του κυκλώματος μαζί με την πηγή. Έστω η συνολική αντίσταση όλων των εξαρτημάτων (εξαιρουμένης της πηγής) R, η εσωτερική αντίσταση της πηγής r, η ηλεκτρεργετική δύναμη της πηγής Ε και Ι η ένταση του ηλεκτρικού ρεύματος που διαρρέει το κύκλωμα. Τότε ισχύει:
Ερμηνεία των νόμων
Η τάση (V) είναι η ηλεκτρική δύναμη που κινεί τα ηλεκτρόνια (που είναι τα αρνητικά φορτία) μέσω των καλωδίων και των ηλεκτρικών συσκευών. Το ρεύμα (I) είναι το ποσοστό ροής ηλεκτρονίων και η αντίσταση (R) είναι η ιδιότητα ενός αντιστάτη (ή άλλης συσκευής που υπακούει το νόμο του Ωμ) που περιορίζει το ρεύμα σε ένα ποσό ανάλογο προς την εφαρμοσμένη τάση.
Έτσι, για μια δεδομένη αντίσταση R (Ωμ) και μια δεδομένη τάση V (βολτ) που καθιερώνεται πέρα από την αντίσταση, ο νόμος του Ωμ παρέχει την εξίσωση για τον υπολογισμό του ρεύματος που πρέπει να περάσει από τον αντιστάτη (ή τη συσκευή).
Περιγραφή της χρήσης του νόμου του Ωμ σε ηλεκτρικά κυκλώματα
Τα ηλεκτρικά κυκλώματα αποτελούνται από τις ηλεκτρικές συσκευές που συνδέονται με τα καλώδια (ή άλλους κατάλληλους αγωγούς). Το παραπάνω διάγραμμα παρουσιάζει ένα από τα απλούστερα ηλεκτρικά κυκλώματα που μπορούν να κατασκευαστούν. Μια ηλεκτρική συσκευή παρουσιάζεται ως κύκλος με τα σύμβολο (+) και (-) τα τερματικά, τα οποία αντιπροσωπεύουν μια πηγή τάσης, όπως μια μπαταρία. Η άλλη συσκευή εμφανίζεται σαν ένα σύμβολο ζιγκζακ (Αγγλ. zigzag) με το γράμμα (R). Αυτό το σύμβολο αντιπροσωπεύει έναν αντιστάτη, και το (R) υποδεικνύει την αντίστασή του.
Το θετικό τερματικό της πηγής τάσης (+), συνδέεται με ένα από τα τερματικά του αντιστάτη χρησιμοποιώντας ένα καλώδιο αμελητέας αντίστασης και μέσω αυτού του καλωδίου ηλεκτρικό ρεύμα (Ι) υποδεικνύεται σε μια διευκρινισμένη κατεύθυνση όπου εμφανίζεται με ένα βέλος. Το άλλο τερματικό του αντιστάτη ή το αρνητικό τερματικό της πηγής τάσης (-), συνδέεται με ένα δεύτερο καλώδιο και στην συνέχεια με την άλλη άκρη του αντιστάστη.
Με αυτό τον τρόπο διαμορφώνουμε ένα πλήρες κύκλωμα επειδή όλο το ρεύμα που αφήνει το θετικό τερματικό της πηγής τάσης (+) πρέπει να επιστρέψει στο άλλο τερματικό της πηγής τάσης (-).
Δείτε επίσης
Κατηγορία:Ηλεκτρισμός Κατηγορία:Φυσικοί νόμοι Κατηγορία:Ηλεκτρονική μηχανική
Κάμερον Ντίαζ
Η Κάμερον Ντίαζ (Cameron Michelle Diaz ; 30 Αυγούστου 1972) είναι Αμερικανίδα ηθοποιός, μοντέλο, παραγωγός και συγγραφέας. Συχνά εμφανίστηκε σε κωμωδίες ενώ απέκτησε αναγνωρισιμότητα και από δραματικούς ρόλους. Είχε 4 υποψηφιότητες για Χρυσή Σφαίρα, 3 υποψηφιότητες για βραβείο Screen Actors Guild Award και έλαβε ένα βραβείο New York Film Critics. Το 2013 έγινε η πιο ακριβοπληρωμένη ηθοποιός άνω των 40 ετών στο Χόλυγουντ. Το 2018, σύμφωνα με το box office των ΗΠΑ τα συνολικά έσοδα της Ντίαζ ξεπερνούν τα $3 δις ενώ τα έσοδά της παγκοσμίως ξεπερνούσαν τα $7 δις. Έτσι θεωρείται η πέμπτη πιο ακριβοπληρωμένη ηθοποιός στις ΗΠΑ.
Γεννημένη στο Σαν Ντιέγκο της Καλιφόρνια, η Ντίαζ μεγάλωσε στο Long Beach. Ενώ ήταν ακόμα στο σχολείο, υπέγραψε συμβόλαιο με το πρακτορείο μοντέλων Elite Model Management. Έκανε την πρώτη της εμφάνιση στον κινηματογράφο σε ηλικία 21 ετών στην κωμωδία Η Μάσκα (1994), μαζί με τον Τζιμ Κάρεϊ. Έκανε ένα γκεστ στην ταινία Ο Γάμος του Καλύτερού Μου Φίλου (1997) πριν εμφανιστεί στον ομώνυμο ρόλο στην κωμωδία Κάτι Τρέχει με την Μαίρη (1998), η οποία τής χάρισε φήμη και υποψηφιότητα για Χρυσή Σφαίρα Καλύτερης Ηθοποιού σε Κωμωδία ή Μιούζικαλ. Οι δυο επόμενες ταινίες - το δράμα Any Given Sunday και η ταινία φαντασίας Στο μυαλό του Τζον Μάλκοβιτς (και οι δυο το 1999) - χάρισε φήμη στην Ντίαζ ως ηθοποιού και κέρδισε την δεύτερη υποψηφιότητα της για Χρυσή Σφαίρα.
Η Ντίαζ κέρδισε τρίτη υποψηφιότητα για Χρυσή Σφαίρα για την ταινία Vanilla Sky (2001) και εμφανίστηκε σε δημοφιλείς ταινίες στις αρχές της δεκαετίας 2000, μεταξύ των οποίων Οι Άγγελοι του Τσάρλι (2000) και η συνέχεια Οι Άγγελοι του Τσάρλι (2003) και ως ηθοποιός φωνής στην σειρά Σρεκ (2001-2010). To 2003 συμμετείχε στην επική ταινία του Μάρτιν Σκορτσέζε Gangs of New York, για την οποία κέρδισε την τέταρτη υποψηφιότητα για Χρυσή Σφαίρα. Οι υπόλοιπες ταινίες της περιλαμβάνουν τις δραματικές κωμωδίες In Her Shoes (2005) και The Holiday (2006) και το ψυχολογικό θρίλερ The Box (2009). Η Ντίαζ έκανε ένα γκεστ στην ταινία The Green Hornet το 2011 και ακολούθησαν οι πρωταγωνιστικοί ρόλοι στις κωμωδίες Bad Teacher (2011) και The Other Woman (2014).
Μετά την συμμετοχή της στην ταινία Annie (2014), η Ντίαζ επιβεβαίωσε ότι αποχωρεί από την υποκριτική. Η Ντίαζ είναι η συγγραφέας δυο βιβλίων υγείας : The Body Book (2013), ένα μπεστ-σέλλερ σύμφωνα με τους New York Times, και The Longevity Book (2016).
1972-1993 : Πρώτα χρόνια και μόντελινγκ
Η Κάμερον Μισέλ Ντίαζ γεννήθηκε στις 30 Αυγούστου 1972 στο Σαν Ντιέγκο της Καλιφόρνια. Γονείς της είναι η Billie, υπάλληλος σε μια εταιρεία εισαγωγών/εξαγωγών, και ο Emilio Diaz, υπάλληλος στην πετρελαϊκή εταιρεία της Καλιφόρνια Unocal. Η Ντίαζ έχει μια μεγαλύτερη αδερφή, την Chimene. Η οικογένεια του πατέρα της έχει κουβανική καταγωγή και οι πρόγονοι της Ντίαζ είχαν αρχικά μετακομίσει από την Ισπανία στην Κούβα. Αργότερα εγκαταστάθηκαν στην Τάμπα πριν μετακομίσει στην Καλιφόρνια, όπου γεννήθηκε ο πατέρας της. Η μητέρα της έχει αγγλική και γερμανική καταγωγή.
Η Ντίαζ μεγάλωσε στο Long Beach και φοίτησε στο Long Beach Polytechnic High School, όπου ήταν συμμαθήτρια με τον Snoop Dogg. Έχει δηλώσει για τα παιδικά και εφηβικά της χρόνια : "Είχα υπέροχους γονείς, ήταν φανταστικοί. Δεν είχαμε πλεονεκτήματα - το αντίθετο. Η οικογένειά του μάζευε μπουκάλια για επιπλέον εισόδημα επειδή τα $20 σήμαιναν κάτι σε εμάς. Ήμασταν, όμως, πολύ χαρούμενοι."
Σε ηλικία 16 ετών, η Ντίαζ υπέγραψε συμβόλαιο με το πρακτορείο μοντέλων Elite Model Management και εμφανίστηκε σε διαφημίσεις για τους Calvin Klein και Levi's. Την επόμενη χρονιά, ήταν στο εξώφυλλο του περιοδικού Seventeen για το τεύχος Ιουλίου 1990. Για 2-3 μήνες έκανε μόντελινγκ στην Αυστραλία και το 1991 γύρισε την διαφήμιση για την Coca-Cola στο Σίδνεϋ.
1994-1998 : πρώτη εμφάνιση και αναγνωρισιμότητα
Σε ηλικία 21 ετών, η Ντίαζ πέρασε από κάστινγκ για την ταινία Μάσκα, για τον ρόλο της τζαζ τραγουδίστριας Τίνα Καρλάϊλ, μετά από την πρόταση ενός ατζέντη που είχε προηγουμένως συναντηθεί με τους παραγωγούς της ταινίας. Χωρίς προηγούμενη υποκριτική καριέρα, η Ντίαζ ξεκίνησε μαθήματα υποκριτικής μόλις επιλέχθηκε για το βασικό καστ. Η Μάσκα έγινε μια από τις δέκα ταινίες με τα περισσότερα έσοδα του 1994 και όρισε την Ντίαζ ως σύμβολο του σεξ. Κατά την διάρκεια εκείνης της περιόδου, η Ντίαζ είχε σχέση με τον παραγωγό Κάρλος ντε λα Τόρρε.
Έπειτα η Ντίαζ πρωταγωνίστησε στην ανεξάρτητη μαύρη κωμωδία The Last Supper (1995), όπου ενσάρκωσε μια από τους αρκετούς φιλελεύθερους απόφοιτους που προσκαλούν σε δείπνο μια ομάδα εξτρεμιστών συντηρητικών για να τους δολοφονήσουν. Ο Ρότζερ Ίμπερτ θεώρησε την ταινία ως "μια γενναία προσπάθεια να παραδεχτούμε ότι η ατομική ελευθερία βασίζεται ακριβώς στην ελευθερία των γειτόνων μας, των αντιπάλων μας και των εχθρών μας". Είχε πρωταγωνιστικό ρόλο στην δραματική κωμωδία Feeling Minnesota (1996), στην οποία συμπρωταγωνίστησε με τους Κιάνου Ριβς, Βίνσεντ ντ'Ονόφριο και Κόρντεϊ Λαβ. Ο Emanuel Levy του περιοδικού Variety δήλωσε : "Δυστυχώς, πέρα από την γοητευτική Ντίαζ, δεν υπάρχουν αξιοσημείωτες ερμηνείες στην ταινία". Την ίδια χρονιά συμπρωταγωνίστησε με την Τζένιφερ Άνιστον στην κωμωδία του Έντουαρντ Μπερνς She's the One (1996), κι ακολούθησε ένας πρωταγωνιστικός ρόλος στην Head Above Water (1996), μια κωμωδία στην οποία ενσάρκωσε μια άπιστη γυναίκα που ενεπλάκην στην δολοφονία του πρώην εραστή της.
Επρόκειτο να συμμετάσχει στην ταινία Mortal Kombat, όμως αναγκάστηκε να αποσυρθεί λόγω κατάγματος στο χέρι καθώς προετοιμαζόταν για τον ρόλο. Πρωταγωνίστησε στην σειρά A Life Less Ordinary και επέστρεψε στον κινηματογράφο το 1997 με την ρομαντική κωμωδία ''Ο Γάμος του Καλύτερού Μου Φίλου. Π''ρωταγωνίστησε με την Τζούλια Ρόμπερτς και ενσάρκωσε την πλούσια αρραβωνιαστικιά ενός αθλητικογράφου που είναι ο μακροχρόνιος φίλος του χαρακτήρα της Ρόμπερτς. Η ταινία έγινε χρυσή επιτυχία στα box office και θεωρείται ως μια από τις καλύτερες ρομαντικές κωμωδίες όλων των εποχών.
Το 1998 η Ντίαζ πρωταγωνίστησε στην ταινία Κάτι Τρέχει με την Μαίρη, ως ο ομώνυμος ρόλος μιας γυναίκας που κατοικεί στο Μαϊάμι και που πολιορκείται από αρκετούς άνδρες. Αυτή η ταινία θεωρήθηκε sleeper hit ; αδιάφορη στην αρχή αλλά κατέληξε ως η κωμωδία με τα περισσότερα έσοδα στην Βόρεια Αμερική και η τέταρτη ταινία με τα περισσότερα έσοδα το 1998 ; απέφερε $176 εκατ. στις ΗΠΑ και $369 εκατ. παγκοσμίως. Ήταν υποψήφια για Χρυσή Σφαίρα στην κατηγορία Καλύτερη Ηθοποιός σε Μιούζικαλ ή Κωμωδία. Η Ντίαζ πρωταγωνίστησε επίσης στην κωμωδία Very Bad Things (1998), που έλαβε τα αρνητικά σχόλια των κριτικών.
Μετά την εμφάνισή της στην ταινία Κάτι Τρέχει με την Μαίρη, η Ντίαζ είχε μια σύντομη σχέση με τον συμπρωταγωνιστή της Ματ Ντίλον. Την επόμενη χρονιά, ξεκίνησε μια σχέση τεσσάρων ετών με τον ηθοποιό Τζάρεντ Λέτο, η οποία ολοκληρώθηκε το 2003.
1999-2004 : δραματικοί ρόλοι και επιτυχία
Πρωταγωνίστησε στην πρώτη σκηνοθετική απόπειρα του Spike Jonze, Being John Malkovich (1999), όπου ενσάρκωσε την εθισμένη στα κατοικίδια σύζυγο ενός άνεργου ιδιοκτήτη θιάσου με μαριονέτες ο οποίος, μέσω μιας πύλης, βρίσκεται ξαφνικά μέσα στο μυαλό του Τζον Μάλκοβιτς. Η ταινία έλαβε θετικά σχόλια και έγινε επιτυχία. Η Janet Maslin των The New York Times κατέληξε στο ότι η Ντίαζ "κάνει μια αστεία στροφή" στον ρόλο της "κακιασμένης συζύγου". Ο Ρότζερ Ίμπερτ θεώρησε ότι η ηθοποιός, αν και "μια από τις ομορφότερες γυναίκες σε ταινίες, [...] εδώ μοιάζει αρκετά κακοντυμένη ώστε δύσκολα την αναγνωρίζεις [...] Η Ντίαζ έχει ένα ιδιαίτερο ταλέντο να περνά απαρατήρητη από περίεργα μέρη και να καταφέρνει να βγάζει τα προς το ζην". Για τον ρόλο της, η Ντίαζ κέρδισε υποψηφιότητες για Χρυσή Σφαίρα, BAFTA και βραβείο SAG. Η επόμενη εμφάνιση ήταν στην δραματική ταινία του Όλιβερ Στόουν Any Given Sunday (1999), όπου ενσάρκωσε την ιδιοκτήτρια μιας αθλητικής ομάδας. Παρόλο που τα σχόλια των κριτικών ήταν ανάμεικτα, η ταινία έλαβε $100 εκατ. παγκοσμίως.
Στην κινηματογραφική προσαρμογή της ταινίας Οι Άγγελοι του Τσάρλι (2000), η Ντίαζ, η Ντρου Μπάριμορ και η Λούσι Λιου ενσάρκωσαν την ομάδα ερευνητών του Λος Άντζελες. Η ταινία ήταν η πιο επιτυχημένη της χρονιάς, με έσοδα $264.1 εκατ. Το 2001, η Ντίαζ πρωταγωνίστησε στην ανεξάρτητη δραματική ταινία The Invisible Circus, ως η νεαρή γυναίκα που αυτοκτονεί στην Ευρώπη της δεκαετίας 1970. Την επόμενη χρονιά, εμφανίστηκε στην ταινία Vanilla Sky, ως η ερωμένη ενός μαλθακού και ματαιόδοξου μεγιστάνα εκδόσεων (Τομ Κρουζ). Τα θετικά σχόλια και η εμπορική επιτυχία ακολούθησαν την ταινία Vanilla Sky. Η Los Angeles Times την αποκάλεσε "συναρπαστική όπως η ενσάρκωση του αισθησιασμού" και η The New York Times ανέφερε ότι προσφέρει μια "άγρια συναισθηματική" ερμηνεία. Η San Francisco Chronicle έκανε παρόμοια σχόλια για την ταινία, "η πιο εντυπωσιακή είναι η Κάμερον Ντίαζ, της οποίας ο διώκτης είναι παράλληλα θλιβερός και τρομακτικός". Έλαβε υποψηφιότητες για Χρυσή Σφαίρα, SAG, Critics' Choice Awards και Όσκαρ.
Επίσης το 2001, έκανε την φωνή της πριγκίπισσας Φιόνα στην ταινία κινουμένων σχεδίων Σρεκ. Στην ταινία, ο χαρακτήρας της δέχεται μια κατάρα που την μετατρέπει σε δράκαινα σε κάθε ηλιοβασίλεμα. Κλεισμένη επί αρκετά χρόνια σε ένα κάστρο που φυλάγεται από δράκο, σώζεται από τον ομώνυμο χαρακτήρα, τον οποίο ερωτεύεται. Η ταινία ήταν μεγάλη εμπορική επιτυχία, με έσοδα $484.4 εκατ. Το 2002, η Ντίαζ πρωταγωνίστησε στην ρομαντική κωμωδία The Sweetest Thing, ενσαρκώνοντας μια ελεύθερη γυναίκα που εκπαιδεύεται στο να ερωτεύεται το αντίθετο φύλο μέχρι που τελικά βρίσκει τον άνδρα των ονείρων της. Η ταινία ήταν μια μέτρια εμπορική επιτυχία με παγκόσμια έσοδα $68.6 εκατ.
Μετά την ολοκλήρωση της ταινίας Σρεκ, η Ντίαζ πρωταγωνίστησε στην δραματική ταινία του Μάρτιν Σκωρτσέζε Gangs of New York, που τοποθετείται στα μέσα του 19ου αιώνα στην επαρχία Five Points της Νέας Υόρκης ; ενσάρκωσε το αντικείμενο αγάπης του χαρακτήρα του Λεονάρντο Ντι Κάπριο. Η ταινία έλαβε θετικές κριτικές και ήταν επιτυχία στο box office, με συνολικά παγκόσμια έσοδα $193 εκατ. Η Ντίαζ ανέλαβε τους ίδιους ρόλους στις εμπορικά επιτυχημένες σειρές Οι Άγγελοι του Τσάρλι (2003) και Σρεκ 2 (2004). Στις αρχές του 2003, υπήρξαν δημοσιεύματα ότι η Ντίαζ ξεκίνησε μια σχέση με τον τραγουδιστή και ηθοποιό Τζάστιν Τίμπερλεϊκ.
Προσωπική ζωή
Η Ντίαζ παντρεύτηκε τον μουσικό Μπέντζι Μέιντεν στο σπίτι της στο Μπέβερλι Χιλς της Καλιφόρνια στις 5 Ιανουαρίου 2015, σε μια εβραϊκή τελετή, παρόλο που κανένας τους δεν έχει εβραϊκή καταγωγή. Το ζευγάρι είχε γνωριστεί δέκα μήνες νωρίτερα χάρη στην στενή τους φίλη και πλέον κουνιάδα, Νικόλ Ρίτσι. Στις 3 Ιανουαρίου 2020, ανακοίνωσαν την γέννηση της κόρης τους, Ράντιξ Κλόε Μέιντεν. Η κόρη τους γεννήθηκε στις 30 Δεκεμβρίου 2019 στο ιατρικό κέντρο Cedar's Sinai στο Λος Άντζελες.
Ακτιβισμός
Η Ντίαζ άσκησε δημόσια αρνητική κριτική στον Αλ Γκορ κατά τις προεδρικές εκλογές 2000. Γνωστή για τον περιβαλλοντικό ακτιβισμό της, ήταν από τους πρώτους που αγόρασαν το υβριδικό Toyota Prius και προώθησε την εκστρατεία Gore's Live Earth, αυξάνοντας την ευαισθητοποίηση του κόσμου για την κλιματική αλλαγή. Η Ντίαζ φορούσε μια μπλούζα που έγραφε "Δεν θα ψηφίσω κανέναν γιο της οικογένειας Μπους!" ενώ παράλληλα έκανε δημόσιες εμφανίσεις για την προώθηση της ταινίας Άγγελοι του Τσάρλι.
Η Ντίαζ έχει αναμειχθεί στο Iraq and Afghanistan Veterans of America, τον πρώτο και μεγαλύτερο μη κερδοσκοπικό οργανισμό για τους βετεράνους πολέμου στο Αφγανιστάν και στο Ιράκ, ενώ έχει μιλήσει εκ μέρους των οικογενειών των στρατιωτικών.
Παραπομπές
Κατηγορία:Αμερικανίδες ηθοποιοί κινηματογράφου Κατηγορία:Αμερικανίδες ηθοποιοί τηλεόρασης Κατηγορία:Αμερικανίδες ηθοποιοί φωνής
Γκριγκόρι Ορλώφ
Ο πρίγκιπας Γκριγκόρι Γκριγκορίεβιτς Ορλώφ (Γρηγόριος κόμης φον Όρλοου) (1734-1783) ήταν Ρώσος στρατιωτικός, που λόγω της προσωπικής εύνοιας της Αικατερίνης της Μεγάλης της Ρωσίας, ηγήθηκε του πραξικοπήματος, που ανέτρεψε τον σύζυγο της Αικατερίνης Πέτρο Γ' της Ρωσίας και εγκατέστησε την Αικατερίνη ως αυτοκράτειρα. Ως εραστής της Αυτοκράτειρας απέκτησε μεγάλη ισχύ αλλά οι επαναλαμβανόμενες απιστίες του και η εχθρότητα των άλλων συμβούλων της Αικατερίνης οδήγησαν στην πτώση του από την εξουσία.
Ανατροπή του Πέτρου
Μετά το γεγονός, η Αυτοκράτειρα Αικατερίνη του έδωσε τον τίτλο του κόμη και τον έκανε γενικό υπασπιστή, γενικό διευθυντή μηχανικών και γενικό στρατηγό. Είχαν έναν νόθο γιο, τον Αλεξέι, που πήρε το όνομά του από το χωριό Μπομπρίκι και από τον οποίο καταγόταν η γενεαλογική γραμμή του κόμη Μπομπρίνκσι. Η επιρροή του Ορλώφ έγινε υψίστης σημασίας μετά την ανακάλυψη της συνωμοσίας του Κίτροβο για τη δολοφονία ολόκληρης της οικογένειας Ορλώφ. Κάποια στιγμή, η αυτοκράτειρα σκεφτόταν να παντρευτεί το αγαπημένο της, αλλά το σχέδιο εγκαταλείφθηκε με την επιρροή του συμβούλου της, Νικίτα Πάνιν.
Χρόνια εξουσίας
Ήταν ένας από τους πρώτους προπαγανδιστές της σλαβόφιλης ιδέας για τη χειραφέτηση των Χριστιανών από την οθωμανική κυριαρχία. Το 1771, στάλθηκε ως πρώτος Ρώσος πληρεξούσιος στο ειρηνευτικό συνέδριο στη Φωξάνη, αλλά απέτυχε στην αποστολή του, εν μέρει λόγω του πείσματος των Οθωμανών και εν μέρει (σύμφωνα με τον Πάνιν) λόγω της εξωφρενικής του αυθάδειας.
Πτώση
Εν τω μεταξύ, οι εχθροί του Ορλώφ, με επικεφαλής τον Πάνιν, προσπαθούσαν να διαλύσουν τη σχέση του με την Αυτοκράτειρα. Ενημέρωσαν την Αικατερίνη ότι ο Ορλώφ είχε αποπλανήσει μία 13χρονη συγγενή του. Ένας νέος όμορφος αξιωματικός, ο Αλέξανδρος Βασίλιτσικοφ, εγκαταστάθηκε ως νέος εραστής της.
Για να αναζωπυρώσει την αγάπη της Αικατερίνη, ο Γκριγκόρι της παρουσίασε ένα από τα μεγαλύτερα διαμάντια του κόσμου, γνωστό έκτοτε ως το διαμάντι Ορλώφ. Όταν επέστρεψε - χωρίς άδεια - στο Μαρμάρινο Παλάτι του στην Αγία Πετρούπολη, ο Όρλοφ ανακάλυψε ότι την εύνοια της αυτοκράτειρας είχε, πλέον, ο νεότερος Γκριγκόρι Ποτέμκιν. Όταν ο Ποτέμκιν, το 1774, αντικατέστησε τον Βασίλιτσικοφ ως εραστής της βασίλισσας, ο Ορλώφ έγινε ασήμαντος στην αυτοκρατορική αυλή και έφυγε στο εξωτερικό για μερικά χρόνια. Επέστρεψε στη Ρωσία λίγους μήνες πριν από το θάνατό του στη Μόσχα το 1783.
Μετέπειτα χρόνια και θάνατος
Το 1777, σε ηλικία 43 ετών, παντρεύτηκε τη 18χρονη συγγενή του, την Αικατερίνη Ζινοβίεβα, η οποία περιγράφεται από πηγές ως ανιψιά ή ξαδέλφη, αλλά δεν απέκτησε παιδιά από αυτόν τον γάμο. Η Αικατερίνη πέθανε από φυματίωση το 1781, σε ηλικία 23 ετών, στη Λωζάνη της Ελβετίας. Ο τάφος της, από τον οποίο αφαιρέθηκαν τα λείψανα της το 1910, παραμένει ακόμη στον Καθεδρικό Ναό Νοτρ- Νταμ στη Λωζάνη.
Για ένα διάστημα πριν από το θάνατό του, υπέφερε από μία σοβαρή ψυχική ασθένεια, πιθανώς μία μορφή άνοιας, η οποία εξελίχθηκε σε πλήρη ψυχική κατάρρευση. Μετά το θάνατό του, η αυτοκράτειρα Αικατερίνη έγραψε: «Αν και είμαι από καιρό προετοιμασμένη για αυτό το θλιβερό γεγονός, με συγκλόνισε ωστόσο στα βάθη της ύπαρξής μου. Οι άνθρωποι μπορεί να με παρηγορήσουν, μπορώ ακόμη και να επαναλάβω στον εαυτό μου όλα αυτά τα πράγματα που είναι συνηθισμένο να λέει κανείς σε τέτοιες περιπτώσεις - η μόνη απάντησή μου είναι τα πνιγμένα δάκρυα. Υποφέρω αφόρητα."
Βιβλιογραφικές αναφορές
Κατηγορία:Ρώσοι ευγενείς Κατηγορία:Ρώσοι στρατιωτικοί Κατηγορία:Σελίδες με μη επιθεωρημένες μεταφράσεις
Εξέγερση της Κορυτσάς
μικρογραφία|Η βορειοηπειρωτική σημαία που υψώθηκε στο μητροπολιτικό μέγαρο της Κορυτσάς στις 22 Μαρτίου 1914, από τους εξεγερθένετες. Η Εξέγερση της Κορυτσάς (19-23 Μαρτίου 1914) πραγματοποιήθηκε κατά τη διάρκεια του Βορειοηπειρωτικού Αγώνα, λίγες ημέρες μετά την παράδοση της πόλης στη χωροφυλακή της νεοσύστατης Αλβανίας. Ήδη κατά τη διάρκεια των Βαλκανικών Πολέμων (1912-1913) η Κορυτσά είχε περιέλθει στον έλεγχο του Ελληνικού Στρατού. Όμως μετά από σειρά διεθνών συνθηκών επιδικάστηκε στο νεοσύστατο αλβανικό κράτος, όπως και η υπόλοιπη περιοχή της Βορείου Ηπείρου. Η απόφαση αυτή προκάλεσε αντιδράσεις στην περιοχή με αποκορύφωμα την ανακήρυξη της Αυτόνομης Δημοκρατίας της Βορείου Ηπείρου στις 17 Φεβρουαρίου 1914 (1 Μαρτίου νέου ημερολογίου). Οργανώθηκε αντιστασιακό κίνημα στην Κορυτσά και εκδηλώθηκε εξέγερση στην πόλη με σφοδρές οδομαχίες. Η εξέγερση τελικά καταπνίγηκε στο αίμα από τις αλβανικές αρχές. Το Πρωτόκολλο της Κέρκυρας, τον Μάιο του ίδιου έτους, προέβλεπε ότι η Κορυτσά θα ήταν αναπόσπαστο τμήμα της αυτόνομης περιοχής της Βορείου Ηπείρου. Τελικά η πόλη περιήλθε στον έλεγχο της Αυτόνομης Δημοκρατίας της Βορείου Ηπείρου τον επόμενο Ιούλιο με την ευνοϊκή έκβαση του Βορειοηπειρωτικού Αγώνα και την εκδίωξη της αλβανικής χωροφυλακής από την πόλη.
Από τους Βαλκανικούς Πολέμους στον Βορειοηπειρωτικό Αγώνα
Η αποχώρηση του Ελληνικού Στρατού από την Βόρειο Ήπειρο πραγματοποιήθηκε μετά από έντονες πιέσεις των Μεγάλων Δυνάμεων και κοινοποίηση τελεσίγραφου στις 31 Ιανουαρίου. Με σκοπό να κατευνάσουν τις αντιδράσεις των εξοργισμένων Κορυτσαίων επισκέφτηκαν την Κορυτσά ο συνταγματάρχης Αλέξανδρος Κοντούλης και ο υποστράτηγος Αναστάσιος Παπούλας και διατύπωσαν γενικές εγγυήσεις για τη ζωή και την περιουσία τους. Εκείνες τις ημέρες οι σημαντικότερες πόλεις της Βορείου Ηπείρου ανακύρηταν επίσημα την επιθυμία τους να αντισταθούν στη πιθανή αλβανική επικυριαρχία. Τότε πραγματοποιήθηκε η Πανηπειρωτική Διάσκεψη στο Αργυρόκαστρο με αντιπροσώπους από όλες τις περιοχές της Βορείου Ηπείρου, και της Κορυτσάς. Εκεί πραγματοποιήθηκε και η έπαρση της σημαίας της Βορείου Ηπείρου, σημαίνοντας και επίσημα την έναρξη του Βορειοηπειρωτικού Αγώνα. Στις 17 Φεβρουαρίου 1914 ανακηρύχτηκε επίσημα η Αυτόνομος Δημοκρατία της Βορείου Ηπείρου, με επικεφαλής τον Γεώργιο-Χρηστάκη Ζωγράφο, σημαντικό τοπικό πολιτικό παράγοντα και πρώην Υπουργό Εξωτερικών της Ελλάδας. Την ίδια ακριβώς ημέρα ο Ζωγράφος έστειλε τηλεγράφημα προς τον λαό της Κορυτσάς και τον προέτρεπε να εξεγερθεί. Όμως ήδη από της 16 Φεβρουαρίου, η Κορυτσά παραδιδόταν σε αλβανικά τμήματα, αποτελούμενα κυρίως από λιποτάκτες του οθωμανικού στρατού, με επικεφαλής Ολλανδούς αξιωματικούς.
Οργάνωση της εξέγερσης
μικρογραφία|320px|Ο Ιερός Λόχος Κορυτσας στον λόφο του Αγίου Αθανασίου, κοντά στην Κορυτσά Αφού η Κορυτσά πέρασε σε αλβανικό έλεγχο πραγματοποιήθηκε συνάντηση του μητροπολίτη Κορυτσάς Γερμανού, μελών της δημογεροντίας με τον Αλβανό διοικητή Μουσταφά Μπέη. Ο Μουσταφά επανέλαβε κάποιες γενικές εγγυήσεις, ότι δηλαδή τα δικαιώματά των Ελλήνων θα παρέμεναν σεβαστά, όπως η ελεύθερη χρήση της ελληνικής γλώσσας και το καθεστώς των ιδρυμάτων που ανήκαν στη δικαιοδοσία του Οικουμενικού Πατριαρχείου. Αλλά οι περισσότερες θέσεις στην τοπική διοίκηση και στη χωροφυλακή κατελήφθησαν από Μουσουλμάνους, από τα ίδια άτομα που τις κατείχαν προηγουμένως και επί Τουρκοκρατίας. Στην αλβανική χωροφυλακή είχαν καταταχθεί πολλοί λιποτάκτες του οθωμανικού στρατού. Στις 15 Μαρτίου, τη διοίκηση της πόλης ανέλαβε ο Αμπντούλ Μπέης, επίσης παλιός διοικητικός παράγοντας κατά τη διάρκεια της οθωμανικής κυριαρχίας. Ο Ολλανδός ταγματάρχης Σνέλλερ ανέλαβε αστυνομικά καθήκοντα.
Οργανώθηκε επαναστατική επιτροπή με την ενεργή συμμετοχή του μητροπολίτη Γερμανού. Σημαντικές προσωπικότητες που πρωτοστάτησαν σε αυτή την πρωτοβουλία ήταν ο Γεώργιος Σούλιος και ο Λουκάς Πέτρου. Παράλληλα, ο Δημήτριος Κάλφας και ο Πέτρος Μαγκολέτσης ανέλαβαν με την καθοδήγηση του Ιερού Λόχου Κορυτσάς. Διαδίδονταν πληροφορίες ότι επαναστατικές βορειοηπειρωτικές δυνάμεις σταδιακά συγκεντρώνονταν στη γειτονική κωμόπολη Βίγλιστα και από εκεί θα κατευθύνονταν προς την Κορυτσά για να ενισχύσουν την εξέγερση που ετοιμαζόταν να ξεσπάσει.
Ξέσπασμα
μικρογραφία|200px|Ο οπλαρχηγός Γεώργιος Σούλιος, από τους ηγέτες της εξέγερσης Τα μεσάνυχτα στις 19-20 Μαρτίου καταστράφηκαν οι τηλεγραφικές επικοινωνίες με τις υπό αλβανική κατοχή γειτονικές περιοχές Κολώνιας και Πόγραδετς. Το σώμα του Λουκά Πέτρου κατέστρεψε τα τηλεγραφικά καλώδια που συνέδεαν την πόλη με την Ερσέκα της Κολώνιας και προσέγγισε την Κορυτσά από τα δυτικά και σκόπευε να διεισδύσει στην πόλη ταυτόχρονα με το σώμα του Σούλιου συγκεντρώθηκε στις ανατολικές παρυφές της πόλης και εγκατέστησε στο νεκροταφείο την προσωρινή του βάση. Πριν τα ξημερώματα, τμήμα με επικεφαλής τον Ανδρέα Σαμαρά κινήθηκε από το νεκροταφείο και κατέλαβε ύστερα από σύντομη ανταλλαγή πυροβολισμών με περίπολο της αλβανικής χωροφυλακής, τον στρατηγικής σημασίας λόφο του Προφήτη Ηλία.